पाएं अपने शहर की ताज़ा ख़बरें और फ्री ई-पेपरडाउनलोड करें
जोधपुर। सीबीआई ने बुधवार को भारत पेट्रोलियम कॉर्पोरेशन लिमिटेड के सालावास डिपो की आकस्मिक चैकिंग कर ट्रांसपोर्टेशन में गड़बड़ी पकड़ी है। कायदे से कोई भी फर्म अथवा टैंकर जो देश में कहीं भी ब्लैक लिस्टेड है, उसे काम नहीं दिया जा सकता। जबकि यहां अहमदाबाद में ब्लैक लिस्टेड हुए टैंकर लगा रखे थे। सीबीआई ने ऐसे आठ-दस टैंकर का पता लगाया और डिपो का रिकॉर्ड जब्त कर छानबीन शुरू की है।
सीबीआई सूत्रों के मुताबिक बुधवार को ट्रांसपोर्टेशन में गड़बड़ी की शिकायत मिलने पर कार्यवाहक एसपी एनएस यादव ने इंस्पेक्टर आरएस शेखावत, हरीशचंद्र सिंह, एनसी नवल आदि की टीम सालावास डिपो भेजी। इस टीम ने छानबीन की तो पता चला कि अहमदाबाद में जो फर्म ब्लैक लिस्टेड थी, उसके ट्रक इस डिपो में यहां मैसर्स भूरे खां नसरानी फर्म के मार्फत चल रहे थे। ठेकेदार ने ठेका मिलने पर अपने टैंकर की जो लिस्ट दी थी, उसमें झूठे शपथ पत्र लगाए कि एक भी टैंकर ब्लैक लिस्टेड नहीं है। जब सीबीआई ने रिकॉर्ड लेकर छानबीन की तो प्रारंभिक स्तर पर ही यहां लगे आठ-दस टैंकर ब्लैक लिस्टेड मिले।
ठेकेदार और कंपनी में मिलीभगत का आशंका
बीपीसीएल की ओर से देश भर में ट्रांसपोर्टेशन के टेंडर हुए थे, इनमें पश्चिमी राजस्थान के जोधपुर व उदयपुर के भी ठेके थे। बीपीसीएल सालावास के ठेके में भी ठेकेदार ने टेंकरों की सूची और प्रमाण पत्र पेश किए थे, उन्हें कंपनी के प्रबंधकों को वेरिफाई करना था, मगर कंपनी ने बिना जांच के ही ब्लैक लिस्टेड टेंकर्स को ट्रांसपोर्टेशन में लगा दिए।
दो टैंकर में गड़बड़ी तो फर्म ब्लैक लिस्टेड
नियमानुसार किसी भी टैंकर में तेल कम हो अथवा मिलावट पाई जाए तो उसे ब्लैक लिस्टेड कर दिया जाता है। ऐसे दो टैंकर में गड़बड़ी मिल जाए तो उस फर्म को ही ब्लैक लिस्टेड कर दिया जाता है। फिर चाहे वह किसी भी कंपनी ने देश के किसी भी डिपो पर ब्लैक लिस्टेड किया हो, उसे दूसरी जगह कहीं भी नहीं लगाया जा सकता।
ऐसे सामने आई गड़बड़ी
बीपीसीएल के सालावास डिपो ने मैसर्स जय किसान और मैसर्स दुष्यंतसिंह टाक की फर्म को ब्लैक लिस्टेड कर रखा है। इन फर्मों के दो-दो टैंकर में गड़बड़ी पाई गई थी, इसलिए 1 जनवरी 13 से फर्मों के 200 टैंकर हटा दिए थे। इन फर्मों को इस बार टैंकर लगाने का मौका नहीं दिया गया जबकि कंपनी की वेबसाइट में ये टैंकर ब्लैक लिस्टेड नहीं दिखा रहे थे। तब इन टैंकर संचालकों ने दूसरे ब्लैक लिस्टेड टैंकरों का पता लगा कर सीबीआई को सूचित कर दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn